**Cartea „Constituția la răscruce de milenii” în seria Basarabica a Academiei Române**

 Cartea este unul din elementele cele mai productive ale cunoașterii, care conține diferite tipuri de mesaje…or cartea „Constituția la răscruce de milenii”, autor domnul Ion Guceac, profesor universitar, doctor habilitat în drept, membru corespondent al Academiei de Științe a Moldovei, are ca mesaj actul juridic fundamental al unui stat care stabilește modul de organizare a societății în stat și forma pe care o îmbracă acesta, drepturile și îndatoririle fundamentale ale omului și cetățeanului.

 Lecturând această carte rămânem profund impresionați de amplitudinea cercetării științifice privind constituția – de la origini la constituționalismul contemporan, de la analiza juridică a constituției la contenciosul constituțional, de la coordonatele constituționalismului autohton la fenomenul globalizării, reconfigurării sistemului internațional și la noi principii și raporturi politico-juridice – autorul operând cu doctrină, cu norme juridice și spețe prin optica științei juridice constituționale.

 Publicarea acestei cărți în seria *Basarabica, a Academiei Române,* pune în evidență aprecierea înaltei valori a tezelor științifice înfățișate de autor în lucrare, teze care se referă la rădăcinile istorice și evoluția constituției, la conceptul și formele constituției, impactul constituției asupra vieții social-politice și economice din societatea contemporană, precum și modalitățile de asigurare a supremației constituției în diferite state.

 Procesele social-politice și economice din ultimii ani, însoțite de crize și derapaje, generează tot mai multe provocări, existând necesitatea stringentă de a identifica căi și soluții practice în limitele câmpului constituțional, pentru a asigura dezideratele de dezvoltare ale societății, context în care abordările și viziunile promovate de autor în cercetarea monografică „Constituția la răscruce de milenii” posedă o actualitate nuanțată capătând numeroase valențe teoretico-științifice și aplicative.

 Credem că lucrarea prezintă interes atât pentru cei antrenați în mediul academic-universitar, cât și pentru specialiștii instituțiilor de drept, și nu în ultimul rând pentru deputați, politicieni și alte persoane cu implicație în viața social-politică.

 Aducem, cu prilejul publicării acestei valoroase lucrări, felicitări cordiale autorului domnului Ion Guceac, profesor universitar, doctor habilitat în drept, membru corespondent al Academiei de Științe a Moldovei, urându-i multă sănătate, inspirație și noi cuceriri științifice.

**Director al Institutului de Cercetări Științifice și Politice al AȘM**

**prof. univ., dr.hab. Valeriu Cușnir**